建業懷古
作者：吳筠
朝代：唐

paragraphs: 炎精既失御，宇內爲三分。
吳王霸荆越，建都長江濱。
爰資股肱力，以靜淮海民。
魏后欲濟師，臨流遽旋軍。
豈惟限天塹，所忌在有人。
惜哉歸命侯，淫虐敗前勳。
銜璧入洛陽，委躬爲晉臣。
無何覆宗社，爲爾含悲辛。
俄及永嘉末，中原塞胡塵。
五馬浮渡江，一龍躍天津。
此時成大業，實賴賢縉紳。
闢土雖未遠，規模亦振振。
謝公佐王室，仗節掃僞秦。
誰爲吳兵孱，用之在有倫。
荏苒宋齊末，斯須變梁陳。
綿歷已六代，興亡互紛綸。
在德不在險，成敗良有因。
高堞復于隍，廣殿摧于榛。
王風久泯滅，勝氣猶氤氳。
皇家一區域，玄化通無垠。
常言宇宙泰，忽遘雲雷屯。
極目梁宋郊，茫茫晦妖氛。
安得倚天劒，斬茲橫海鱗。
徘徊江山暮，感激爲誰申。